Rūdolfs Endrups

Rūdolfs Endrups, segvārds Krauze, (1887–1938) bija latviešu marksists un profesionāls revolucionārs. Rīgas padomes priekšsēdētājs (1917), Latvijas Sociāldemokrātijas Centrālkomitejas (CK) Krievijas biroja loceklis (1918), LSPR Finanšu, vēlāk Pārtikas komisārs (1919).

Dzīvesgājums 
Dzimis 1887. gada 20. jūnijā Lielauces pagastā. LSDSP biedrs no 1902. gada, partijas CK loceklis 1905. gada revolūcijas laikā. No 1910. gada līdz 1914. gadam rediģēja žurnālu "Arodnieks". Pēc Februāra revolūcijas Rīgas padomes priekšsēdētājs un Iskolata loceklis (1917), LSPR valdības finansu, vēlāk pārtikas komisārs (1919). 

Pēc Latvijas atstāšanas 1920. gadā Endrups darbojās Latvijas Komunistiskā partijas (LKP) CK ārzemju birojā Pleskavā un Kominternes Latvijas sekcijā. 1920. un 1930. gados vadīja LKP izdevniecības "Spartaks" un "Prometejs". 1936. gadā viņu ievietoja psihiatriskajā slimnīcā, vēlāk apcietināja un it kā izsūtīja uz Gulaga nometni, kur viņš esot miris 1942. gada 27. jūnijā.

Pēc vēlāk noskaidrotiem faktiem R. Endrups nogalināts jau 1938. gadā Lielā terora laikā "nacionālo operāciju" pret latviešiem ietvaros  NKVD šautuvē "Komunarka".

Atsauces 

1905. gada revolūcija
Cilvēki ar nezināmu miršanas datumu
Latvijas brīvības cīņas
Latvijas sociāldemokrāti
Latvijas žurnālisti
Krievijas latvieši
Padomju represijās nogalinātie
Revolucionāri
Dobeles novadā dzimušie